Diari Oficial de la Generalitat Valenciana


Sumari del DOGV 916, del 05-10-1988 (1988/812073)

ORDRE de 2 de setembre de 1988, de la Conselleria d'Indústria, Comerç i Turisme, sobre concessió de subvencions per a electrificació rural 1988 (PLANER 88).
------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/09/02/(2)/dof/vci/html**

### Dades del document

Número de DOGV
:   916

Data del DOGV
:   05-10-1988

Secció del DOGV
:   DISPOSICIONS GENERALS

Número del document
:   1988/812073


Data del document
:   02-09-1988

Organisme emissor
:   Conselleria d'Indústria, Comerç i Turisme

Tipus de document
:   Ordre

Ordre de 2 de setembre de 1988, de la Conselleria d'Indústria, Comerç i Turisme, sobre concessió de subvencions per a electrificació rural 1988 (PLANER 88).  
Entre les ajudes que l'Administració té establertes per a la millora de la infrastructura en el medi rural, hi figuren les corresponents al Pla d'Electrificació Rural (PLANER). I tot havent fixat la participació de la Comunitat Valenciana en Els fons del susdit Pla, la seua aprovació i l'execució correspon, en el nostre territori, a la Generalitat Valenciana, en virtut del Reial Decret 1047/1984, d'11 d'abril, sobre traspàs de funcions en matéria d'indústria, energia i mines, les quals son exercides per la Conselleria d'Indústria, Comerç i Turisme, segons Decret del President de la Generalitat 16/1984, de 16 de juny.  
L'extensió de les xarxes de subministrament elèctric i la millora de les instal·lacions de distribució en el medi rural, requereixen proseguir amb aquest tipus d'actuacions, com en anys anteriors. Tot i això, els costos progressivament creixents per atendre les necessitats dels nuclis de població aïllats i de les explotacions que encara queden per electrificar, cada vegada més allunyats de les xarxes de subministrament existents, demanen destinar una part significativa dels fons a subvencionar les instal·lacions que subministren energia elèctrica, a partir de fonts d'energia renovable.  
Per tot això, aquesta Conselleria d'Indústria, Comerç i Turisme, a proposta de la Direcció General d'Indústria i Energia, ha disposat:  
Article primer  
La Conselleria d'Indústria, Comerç i Turisme, destinarà els fons del Pla Nacional d'Electrificació Rural (Planer 88), assignats a la Comunitat Valenciana per a l'any 1988, a subvencionar instal·lacions de producció, transport, transformació i distribució d'energia elèctrica en el medi rural.  
Article segon  
Podran participar en la realització del PLANER 88 aquellas Entitats, Empreses o Particulars que vulguen fer instal·lacions com les assenyalades en l'article primer, sempre que aquestes obres incidesquen directament en el desplegament del sector primari o en la millora de la qualitat de vida dels habitants del medi rural.  
Article tercer  
1. La Conselleria d'Indústria, Comerç i Turisme, acordarà amb les persones físiques o jurídiques esmentades en l'article anterior, bé individualment o bé pel conducte de les seues Associacions o Agrupacions, la inclusió de l'actuació sol·licitada en el PLANER, i aquelles hauran de cooperar, almenys, amb el 60% de la inversió total, la valoració de la qual, amb caràcter general, es realitzarà per aplicació dels indicadors de preus aprovats per la Direcció General d'Indústria i Energia.  
2. Les subvencions concedides tindran una quantia màxima del 40% de la inversió total, i aquest percentatge es modularà en funció de la rendibilitat prevista de les inversions i del seu interés social.  
Article quart  
Les actuacions que podran ser objecte de subvenció són les següents:  
1. Instal·lacions elèctriques convencionals.  
2. Instal·lacions elèctriques mitjançant energies renovables.  
Article cinquè. Instal·lacions elèctriques convencionals.  
1. Comprenen les següents:  
a) Línies de mitjana tensió.  
b) Centres de transformació.  
c) Xarxes de distribució de baixa tensió (excloent-ne, per tant, les connexions de servei).  
2. La concessió de subvencions a projectes concrets de les instal·lacions, a què fa referència la present Ordre, es realitzarà d'acord amb els següents criteris:  
a) Avaluació de les necessitats potencials, fonamentada en indicadors que reflecteixen la situació econòmica de la població rural. S'hi consideraran indicadors la població i la incidència de l'activitat primària en els nuclis rurals.  
b) Quantia de les inversions que calen per usuari.  
Article sisé  
Instal·lacions elèctriques mitjançant energies renovables.  
1. Comprenen les instal·lacions alimentades per energia d'origen fotovoltàic, eòlic, hidràulic i altres, incloent-hi:  
a) Elements de captació, de regulació i d'emmagatzemament de l'energia.  
b) Xarxa interior de subministrament, incloent-hi els punts de llum i la connexió a corrent, amb exclusió de qualsevol altre receptor elèctric.  
2. El cost d'aquestes instal·lacions haurà de ser inferior al que correspondria en el supòsit de realitzar un subministrament anàleg des de les xarxes del servei públic.  
3. Per a la fixació de la quantia de la subvenció s'avaluaran els següents aspectes:  
a) La situació dels habitatges rurals i explotacions de tipus agrícola, forestal i ramader a electrificar, amb prioritat per a les que siguen localitzades en zones més deprimides i allunyades de les xarxes elèctriques de servei públic, en què l'electrificació puga suposar una millora de la qualitat de vida, difícil d'assolir per altres procediments.  
b) El nombre de persones directament beneficiades pel funcionament de la instal·lació.  
c) La fiabilitat i la garantia que oferesquen els equips i elements que composen la instal·lació, així com la capacitat tècnica i els mitjans materials amb què compta l'empresa instal·ladora.  
4. A aquestes actuacions, s'hi destinarà fins un 20% dels fons indicats en l'article primer, i la resta s'aplicarà a les instal·lacions elèctriques convencionals.  
Article seté  
Les sol·licituds de subvenció es presentaran en els Serveis Territorials d'Indústria i Energia en el termini màxim de 20 dias hàbils, comptats a partir del dia següent al de la publicació de la present Ordre en el Diari Oficial de la Generalitat Valenciana, adjuntant-hi:  
1. Per a instal·lacions elèctriques convencionals:  
a) Memòria succinta, en què es descriuran els objectius perseguits i es justificarà l'interés de l'obra per a la qual se sol·licita l'ajuda.  
b) Plànol de situació de l'obra a realitzar, a una escala que permeta la seua correcta identificació.  
c) Característiques tècniques més importants.  
d) Pressupostos de la instal·lació desglossats en unitats d'obra, amb els terminis d'execució d'aquesta, d'acord amb el document «Indicadors de preus per al pla d'obres d'electrificació rural - 1988», que es troba a disposició del públic als Serveis Territorials d'Indústria i Energia.  
2. Per a instal·lacions amb energies renovables:  
a) Memòria descriptiva: Dimensions de la instal·lació, amb expressió de les dades de radiació utilitzades, subministrament mínim d'energia garantitzat a l'usuari, sobre la base d'aquestes dades, marca i tipus d'elements components, així com les seues característiques tècniques i els plànols, seccions mínimes dels conductors i la resta de dades que permetesquen fixar la quantia de la subvenció.  
La memòria portarà adjunt el pressupost desglossat de la instal·lació, plànol del seu emplaçament i termini d'execució de les obres, així com la justificació de l'acompliment de la condició de l'apartat 2 de l'article 6 d'aquesta Ordre.  
b) Quan es tracte d'habitatge a electrificar, certificat de l'Ajuntament del terme municipal en què radica, on s'acreditarà que es destina a un ús permanent.  
c) Certificació d'entitats nacionals, o estrangeres, que avalen el funcionament i la durada dels components de la instal·lació.  
Article vuité  
Finalizat el termini a què fa referència l'article anterior, els Serveis Territorials d'Indústria i Energia trametran a la Direcció General d'Indústria i Energia les sol·licituds rebudes, en el termini màxim de 20 dies hàbils, amb l'informe corresponent sobre cadascuna i la quantia de la subvenció que proposen.  
Article nové  
Les subvencions seran concedides pel Director General d'Indústria i Energia i es notificaran als beneficiaris.  
En l'elecció de les obres a subvencionar s'atendran les prioritats següents:  
- Instal·lació nova front a reforma.  
- Aprofitament rural a zona urbana.  
- Zona considerada deprimida.  
- Explotació agrària a habitatge.  
- Menor inversió per usuari beneficiat a major.  
- Deficient qualitat de servei.  
Article deu  
Aprovada la subvenció a una instal·lació elèctrica convencional, el titular presentarà al Servei Territorial d'Indústria i Energia, en el termini d'un mes, un projecte d'aquesta, subscrit per tècnic competent i visat pel Col·legi Oficial corresponent.  
Article onze  
El pagament de les subvencions es farà efectiu d'una sola vegada, després d'acreditar la finalització total de la instal·lació i d'acord amb el projecte o disseny presentat. Amb aquesta finalitat, el beneficiari trametrà, per duplicat, al Servei Territorial d'Indústria i Energia corresponent:  
1. En el cas d'instal·lacions elèctriques convencionales, Certificat de direcció d'obra, subscrit per tècnic competent i visat pel Col·legi Oficial.  
2. Per a instal·lacions amb energies renovables:  
a) Certificació de l'Empresa instal·ladora d'haver finalitzat la instal·lació i garantia del conjunt d'aquesta, durant un mínim de tres anys, contra errors de funcionament imputables a deficiències en l'execució material o defectes de disseny.  
b) Certificació de garantia del fabricant, o importador, dels equipaments de captació i de regulació d'energia, per tres anys com a mínim.  
Amb les certificacions indicades als punts 1 i 2 anteriors, el beneficiari de la subvenció haurà d'adjuntar quatre exemplars de la Certificació d'Obra, amb indicació de les unitats d'obra i els preus unitaris, així com dels documents que en cada cas corresponguen sobre justificació del compliment d'obligacions tributàries i de la Seguretat Social pels perceptors de subvencions, en la forma prevista en la legislació vigent.  
Article dotze  
L'execució de les obres, així com l'obtenció de les autoritzacions, serà responsabilitat del sol·licitant, qui haurà de tenir totalment finalitzada la instal·lació i presentats els documents ressenyats en l'article anterior, davant el Servei Territorial d'Indústria i Energia, dins dels terminis que s'assenyalen en les corresponents concessions de subvenció.  
Article tretze  
Per a l'efectiu abonament de les subvencions, la Conselleria d'Indústria, Comerç i Turisme, a través dels Serveis Territorials d'Indústria i Energia, realitzarà les comprovacions i inspeccions que estime necessàries, a fi de conformar les certificacions esmentades en els articles anteriors.  
DISPOSICIONS FINALS  
Primera  
Es autoritzada la Direcció General d'Indústria i Energia a dictar les resolucions i instruccions i dur a terme les actuacions que calguen per a l'execució del que disposa la present Ordre.  
Segona  
La present Ordre entrarà en vigor el dia de la publicació en el Diari Oficial de la Generalitat Valenciana.  
València, 2 de setembre de 1988.  
El Conseller d'Indústria, Comerç i Turisme,  
ANDRES GARCIA RECHE


Còpia Permalink ELI